Lerma
Lerma (isp. Río Lerma) – upė centrinėje Meksikoje, viena ilgiausių šalyje. Įeina į Lermos-Čapalos-Grande de Santjago vandens sistemą. Prasideda Lermos lagūnoje, Tolukos tarpukalnių slėnyje. Teka į šiaurės vakarus ir vakarus tankiai gyvenamu šalies regionu, Meksiko, Mičoakano, Chalisko valstijomis. Įteka į Čapalos ežerą. Grandės de Santjago upė, ištekanti iš šio ežero ir įtekanti į Ramųjį vandenyną neretai laikoma Lermos tęsiniu. Didžiausi intakai: Lalaja, Turbijas. Upės vanduo intensyviai naudojamas drėkinimui, yra įrengtos kelios hidroelektrinės (Tepustepeko, Saliso ir kitos). Lermoje yra slenksčių ruožas. Upės vanduo užterštas. Prie Lermos upės įsikūrę Akambaro, Salamankos, La Pjedado, La Barkos miestai.